《送江仲嘉褒东还家山方将从赤松子游为作仙游之诗以相步虚云》
宋代·程俱

空山月出栖鸟惊，溅溅暗溜山间鸣。桂阴羃历夜香冷，有人步虚闻紫青。

翩然骑麟下青冥，君非远游定方平。云軿冉冉风袂举，左右玉立花娉婷。

手摩我顶一笑粲，别来弹指三千龄。至言不烦去畦町，齿下端有真长生。

忽然纵身浮太廷，却笑炼砂飞八琼。采芝方壶濯南溟，秦姬吹箫缑氏笙。

茫茫齐州九窖尘，人间可哀胡不闻。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。